Iban

**Iban** adalah salah satu kaum pribumi Pulau Borneo dan merupakan kumpulan etnik terbesar di Sarawak, Malaysia. Asal usul orang Iban dipercayai berakar dari kawasan Lembah Sungai Kapuas di Kalimantan Barat, khususnya di sekitar anak sungai Ketungau. Salah satu lokasi yang dianggap penting dalam sejarah dan identiti masyarakat Iban ialah Tembawai Tampun Juah, yang terletak di Segumon, Sanggau, Kalimantan Barat. Tapak ini dikenali sebagai tempat bersejarah yang melambangkan asal usul nenek moyang mereka dan mempunyai nilai budaya serta kerohanian yang mendalam dalam kalangan komuniti Iban.

Penghijrahan masyarakat Iban ke Sarawak bermula sekitar tahun 1550, didorong oleh faktor seperti konflik antara suku, peluasan wilayah dan pencarian tanah pertanian yang subur. Proses penghijrahan ini membawa kepada peningkatan populasi mereka di Sarawak, dan pada hari ini, mereka membentuk kira-kira 22.8% daripada jumlah penduduk negeri tersebut, menjadikan mereka kumpulan etnik terbesar di Sarawak. Selain di Sarawak, masyarakat Iban juga terdapat di Kalimantan Barat, Indonesia, serta di Brunei. Di Sabah, mereka dikenali sebagai Iban Merotai, merujuk kepada kawasan penempatan mereka di negeri itu.

Istilah Gelaran Dayak diperkenalkan oleh pihak penjajah orang Eropah pada abad ke-19 sebagai satu label umum untuk merujuk kepada penduduk bukan Islam di pedalaman Borneo yang mempunyai persamaan dari segi budaya, kepercayaan tradisional dan ciri fizikal. Dalam konteks kolonial British, orang Iban pernah dikenali sebagai Dayak Laut kerana penglibatan mereka dalam kegiatan merentas laut, terutamanya di Laut China Selatan antara abad ke-17 hingga ke-19. Ketika itu, tradisi kayau (memenggal kepala musuh) di darat dan laut menjadikan mereka digeruni oleh pelayar dan pedagang asing.

Pada masa kini, kebanyakan orang Iban menganut agama Kristian, terutamanya Katolik dan Protestan, manakala sebilangan kecil lagi beragama Islam atau masih mengamalkan kepercayaan tradisional seperti adat lama. Walaupun telah mengalami perubahan dari segi kepercayaan dan cara hidup, masyarakat Iban masih mengekalkan amalan budaya, adat resam dan bahasa mereka melalui pelbagai bentuk seni, upacara tradisional dan kehidupan komuniti di rumah panjang.

## Sejarah
Orang Iban di Borneo memiliki sejarah yang kaya yang diwariskan melalui tradisi lisan, penulisan pada papan turai (catatan kayu), serta amalan kebudayaan adat yang memainkan peranan penting dalam identiti mereka. Penyelidikan tentang asal-usul dan migrasi mereka telah didokumentasikan dalam pelbagai sumber akademik yang berkaitan, yang menggabungkan bukti daripada mitos, legenda dan kajian budaya serta linguistik semasa.

Menurut sejarah dan cerita rakyat yang diwarisi oleh masyarakat Iban, mereka dipercayai berasal dari kawasan sekitar Sungai Kapuas di Kalimantan Barat. Proses migrasi mereka ke Sarawak didorong oleh pelbagai faktor, termasuk konflik antara suku. Kajian linguistik oleh Asmah Haji Omar (1981), Rahim Aman (1997), Chong Shin dan James T. Collins (2019), serta penyelidikan budaya material oleh M. Heppell (2020), menunjukkan bahawa bahasa dan budaya Iban berakar umbi di wilayah Kapuas Hulu, yang menyokong pemahaman mengenai sejarah migrasi mereka.

Berdasarkan kajian ilmiah oleh Benedict Sandin (1968), migrasi orang Iban dari Pegunungan Kapuas Hulu dijangka bermula sekitar 1550-an. Pendatang awal tercatat memasuki kawasan Batang Lupar dan mendirikan penempatan di sekitar Sungai Undop. Dalam tempoh lima generasi, mereka memperluas penempatan mereka ke arah barat, timur dan utara, membina komuniti baru di sepanjang anak-anak sungai Batang Lupar, Batang Sadong, Saribas dan Batang Layar.

Pada abad ke-19, semasa pemerintahan Raja Putih Sarawak, orang Iban mula bergerak ke lembah Rejang melalui hulu Sungai Katibas, Batang Lupar dan Sungai Saribas. Berdasarkan catatan yang ada, sejak tahun 1870-an, populasi besar orang Iban mula menetap di sekitar Sungai Mukah dan Oya. Kemudian, pada awal abad ke-20, penempatan Iban berkembang ke Tatau, Kemena (Bintulu), dan Balingan. Menjelang pergantian abad ke-20, orang Iban turut memperluaskan penempatan mereka ke Sungai Limbang dan Lembah Baram di utara Sarawak.

## Bahasa

Kaum Iban dikenali dengan kepandaian dalam menggunakan bahasa, di setiap baris ayat, mencipta serta membina puisi dengan cantik, bijak dalam memilih dan menyusun ayat serta mempunyai banyak jenis  puisi yang menggunakan penyusunan ayat yang sesuai dengan bunyi. 

Puisi rakyat (leka main) Iban boleh dibahagikan kepada tiga kumpulan utama berdasarkan bentuk dan fungsi mereke masing-masing iaitu untuk acara hiburan, upacara invokasyen dan acara rasmi. Puisi untuk acara hiburan sosial termasuklah bejara, pantun, ganu, ramban, jawang, sugi, renong semain, ensera (epik atau saga), entelah, pelandai karung, dan pelandai ara. Manakala puisi untuk acara keramaian rasmi merangkum renong adat, tanya indu, pantun meri ngirup, dungai ngerasukka tinchin, ai ansah dan geliga. Puisi untuk upacara invokasyen terdiri darpada sampi (doa), biau, timang, pengap (zikir), pelian, sugi sakit, renong sakit dan sabak bebuah. 

Orang Iban yang mempunyai bahasanya yang tersendiri, iaitu Bahasa Iban, bahasa Iban adalah tidak jauh berbeza di setiap tempat (kecuali dari segi intonasinya). Bahasa Iban merupakan bahasa yang seragam (homogenous). Masyarakat Dayak-Iban merupakan satu-satunya bangsa pribumi di Malaysia yang mempunyai sistem tulisan bergambar yang disebut 'papan turai' untuk membantu proses ingatan kepada puisi rakyat (leka main) seperti tusut, pengap dan sabak yang sungguh panjang dan mengambil masa semalaman untuk dilafazkan pada upacara dan gawai tertentu. Sistem papan turai ini berkesan apabila orang Iban dapat merujuk keturunan sehingga berpuluhan generasi yang terdahulu dengan darjah ketepatan yang mengagumkan dan juga merekodkan peristiwa-peristiwa penting dengan bukti-bukti fizikal dan kewujudan adat-adat dan budaya asal sehingga ke hari ini. 

Tulisan ''Dunging'' ialah sistem tulisan yang dicipta oleh Dunging anak Gunggu, seorang Iban dari Sarawak pada abad ke-20. Sistem ini mempunyai 59 abjad yang direka untuk mewakili bunyi dalam bahasa Iban, seakan-akan fungsi huruf dalam tulisan Rumi. Pada masa kini, tulisan Dunging masih dalam peringkat penyelidikan dan pemuliharaan. Usaha sedang dijalankan bagi membolehkan sistem ini disesuaikan untuk penggunaan digital, termasuk sokongan menaip pada komputer, sebagaimana yang terdapat pada tulisan Jawi, Cina dan Rumi.

Dialek-dialek yang tergolong dalam Bahasa Iban ialah:
# Dialek Iban Standard di Sarawak, Kalimantan Barat, Brunei, Sabah & Johor (kod bahasa : IBA)
# Dialek Iban Merotai di Sabah (kod bahasa : IBA)
# Dialek Iban Bugau di Sarawak dan Kalimantan Barat (kod bahasa : IBA)
# Dialek Iban Dau di Sarawak (kod bahasa : IBA)
# Dialek Iban Lemanak di Sarawak (kod bahasa : IBA)
# Dialek Iban Skrang di Sarawak (kod bahasa : IBA)
# Dialek Iban Ulu Ai di Sarawak (kod bahasa : IBA)
# Dialek Iban Undup di Sarawak (kod bahasa : IBA)
# Dialek Iban Batang Lupar di Sarawak (kod bahasa : IBA)
# Dialek Balau di Sarawak (kod bahasa : BLG)
# Dialek Mualang Ili di Kalimantan Barat (kod bahasa : MTD)
# Dialek Mualang Ulu di Kalimantan Barat (kod bahasa : MTD)
# Dialek Remun di Sarawak (kod bahasa : IKG)
# Dialek Seberuang di Kalimantan Barat (kod bahasa : SBX)
# Dialek Sebuyau di Sarawak (kod bahasa : SNB)
# Dialek Seberuang Desa di Kalimantan Barat (kod bahasa : SBX)

### Contoh bahasa Iban

* Selamat Datai = Selamat Datang
* Nama berita? = Apa khabar?
* Sapa nama? = Siapa nama?
* Udah makai? = Sudah makan?
* Udah ngirup? = Sudah minum?

Merindang/Nyibur temuai = Menghibur pelawat
* Ai tiki = Air naik
* Ai aus = Air haus
* Ai basu = Air basuh(cucian)
* Ai untong = Air untung
* Ai basa = Air hormat
* Ai tusut = Air turun-temurun 

Suku kata-kata Iban: 
* makai=makan
* ngirup=minum
* bejalai=berjalan
* pulai=pulang/balik
* tama=masuk
* pansut=keluar
* sana=din
* sini=ditu
* kalau=enti
* boleh=ulih
* saya=aku
* kamu=nuan/dik
* legi=nanti/sekejap
* gagai=kejar 
* enggai=tak nak 
* tinduk=tidur
* jalai=jalan
* terbai=terbang
* sengapa=sebarangan/sebarang
* meda=melihat
* nyabak=menangis

* sayau=sayang
* aku sayau ke nuan/dik=saya sayang kamu
* tusah ati=susah hati
* anang tusah ati=jangan susah hati
* nuan/dik ka kini?=kamu hendak kemana?
* ulih minta tulung?=boleh minta tolong?
* dini endur tok?=dimana tempat ini?

## Sub-Etnik
Suku-suku yang tergolong dalam Kaum Iban (Ibanic) ialah:
# Suku Iban di Sarawak, Kalimantan Barat dan Brunei (kod bahasa : IBA)
# Suku Iban Merotai di Sabah (kod bahasa : IBA)
# Suku Balau di Sarawak (kod bahasa : BLG)
# Suku Mualang di Kalimantan Barat (kod bahasa : MTD)
# Suku Remun di Sarawak (kod bahasa : IKG)
# Suku Seberuang di Kalimantan Barat (kod bahasa : SBX)
# Suku Sebuyau di Sarawak (kod bahasa : SNB)

## Agama

## Penempatan
Orang Iban biasanya menduduki di kawasan berhampiran tebingan sungai (sama ada di huluan atau hiliran sungai). Antara penempatan atau rumah panjang yang boleh dilihat sehingga kini adalah di kawasan seperti Sungai Lupar, Sungai Saribas, Sungai Kalaka, Sungai Rajang, Sungai Igan, Sungai Lassa, Sungai Mukah, Sungai Oya, Sungai Nyelong, Sungai Kanowit, Sungai Sadong, Sungai Sarawak, Sungai Balingian, Sungai Kemena, Sungai Baram, Sungai Krian, Sungai Seblak, Sungai Limbang dan Sungai Lawas. Kaum Iban adalah kaum yang mengamalkan pelbagai adatresam dan budaya yang menarik. Mereka hidup bermasyarakat dan mendiami rumah-rumah panjang. Diketuai oleh ketua kampung yang dipanggil Tuai Rumah. Kebanyakkan masyarakat Iban sekarang telah menetap di bandar-bandar di Negeri Sarawak. Namun demikian,ciri-ciri asal tradisi, adat dan budaya mereka tetap dikekalkan.

## Tradisi
Tradisi orang Iban adalah adat, budaya dan kepercayaan asal mereka, tanah pusaka dan kehidupan di rumah panjang. Banyak adat-adat asal yang masih diamalkan dan digunapakai dalam komuniti di rumah-rumah panjang untuk menjaga ketenteraman dan keamanan masyarakat. Antaranya budaya memiliki, menggunakan atau menyimpan gong tembaga, pasu tembikar dan tempayan yang dipanggil kebok, benda, tajau, guci, jabir dan lain-lain; masih diamalkan hingga sekarang walaupun berkurangan. Ia diwarisi secara turun-temurun, bernilai, dianggap suci, dan dihomati. Tajau antaranya adalah berfungsi sebagai harta simpanan dan diperoleh secara tukar barang (sistem barter) pada zaman belum ada sistem wang/duit. Pada zaman sekarang tidak banyak masyarakat bumiputera Iban masih mengamalkan kepercayaan nenek moyang (Pengarap Lama Iban)..

### Adat asal dan hukumannya

Orang Iban mempunyai banyak adat asal yang diikuti dalam kehidupan harian dan untuk menyelesaikan isu atau konflik dalam kehidupan mereka. Contoh-contoh adat ini termasuklah:

*   Adat membina rumah
*   Adat kahwin, cerai dan zina 
*   Adat beranak 
*   Adat bertani dan mengguna tanah
*   Adat ngayau
*   Adat ngayap
*   Adat memburu, menangkap ikan, mengumul buah dan mendapatkan madu
*   Adat meninggal, berkabung, berpisah bunga dan tebalu janda duda
*   Adat begawai dan berupacara
*   Adat hidup di rumah panjang
*   Adat bertenun dan mainan masa lapang 
*   Adat menari ngajat dan betaboh 
*   Adat berburong, bermimpi dan becenaga hati babi
*   Adat pergi atau mengembara

Kebanyakan adat-adat ini masih boleh digunapakai sehingga ke hari ini sama ada di rumah panjang atau di bandar-bandar. Ketua rumah adalah penjaga utama adat sala orang Iban untuk memastikan kelancaran pelaksanaan adat dan dendanya demi ketenteraman dan keamanan. Tanggungjawab ketua rumah adalah menjaga hal-ehwal para pengikut beliau dan dia mestilah mengetahui setiap jenis adat. Jika sesuatu pertingkaian atau kes tirujuk kepada tuai rumah, beliau akan cuba membicara dan menyelesaikannya secepat mungkin bersama dengan ketua bertani, ketua burung, ketua-ketua keluarga dalam rumah panjang tersebut dan anggota-anggota masyarakat yang lain. 

Mengikut buku yang ditulis oleh Bendict Sandin, perlanggaran adat-adat ini akan dihukum mengikuti sistem tunggu dengan nilainya yang dipanggil mungkul iaitu satu mungkul sama dengan satu dollar ($1.00). Jadi, lebih berat atau besar kesalahan seseorang itu, maka lebih tinggilah jumlah mungkul yang akan diputuskan oleh ketua rumah atau penghulu. 

Untuk kes-kes kesalahan kecil, ketua rumah boleh mendenda pesalah dengan telur ayam, paku besi, mangkok, pinggan dan mangkuk. Denda sebegini dipanggil sa-uta iring yam dan biasanya dibayar oleh sahabat handai dan kaum kerabat mereka yang terlibat. 

Untuk kes-kes kesalahan besar, hukuman boleh diisi dengan tajau pada mahkamah ketua rumah atau padi pada mahkamah penghulu seperti berikutnya:

Nama tunggu dengan tajau = Nilainya:
* Satu uta = $0.25
* Satu menukol = $0.50
* Satu jabir = $1.00
* Satu panding = $2.00
* Satu alas = $4.00
* Satu alas ngerang = $5.00
* Satu alas barejang = $6.00
* Satu alas betandok = $7.00
* Satu rusa = $8.00
* Satu menaga = $16.00
* Satu ningka = $32.00

Nama tunggu dengan berat padi (kati) = Nilai dollar dahulu = Nilai dollar pada 1980an dan sekarang:
* 5 kati = $3.60 = $5.00
* 10 kati = $7.20 = $10.00
* 20 kati = $14.40 = $20.00
* 30 kati = $21.60 = $30.00
* 1 pikul = $28.80 = $100.00

Di kawasan-kawasan pedalaman, hukuman bagi kes-kes kecil masih dibayar dengan lima puluh sen ($0.50) untuk satu jabir yang biasanya bernilai satu dollar ($1.00). Sistem denda ini bersala daripada decree riegim Brunei sebelum kedatangan Brooke dalam tahun 1840. Orang Iban panggil sistem denda ini sebagai "jabir Iban" yang berbeza dengan "jabir perintah" seperti jadual berat padi dan nilai tajau di atas. 

Bayaran denda biasanyan dipunyai oleh ketua rumah atau ketua rumah akan membahagikan denda itu kepada ketua-ketua keluarga yang hadir dalam mesyuarat (betugong) menyelesaikan kes-kes itu. 

Selain membayar tunai, jika sesuatu kesalahan itu adalah sungguh besar yang boleh menyebabkan alam "kudi" (buruk), kemarahan dewa dan roh, para pesalah adalah dikehendaki menyemebelih babi dewasa dengan darahnya digunakan untuk menyucikan tanah dan air darpada dosa yang telah dilakukan. Di samping itu, para pesalah juga diminta untuk memberikan sebilah parang dan kapak beliong untuk orang yang menyembelih babi itu dan tajau kecil (kebok untuk ketua rumah. 

Pada masa dahulu kala, jika seseorang telah membunuh orang lain secara tidak sengaja, dia akan diminta membayar "pati nyawa" dua biji tajau kepada keluarga si mati. Jika gagal membayar, dia dan keturunannya akan menjadi hamba kepada keluarga si mati sehinggalah mereka melangsaikan gantirugi atau dibebaskan oleh tuan punya mereka.

Jika seseorang pelawan membunuh rakan seperjuangannya semasa "ngayau" (serangan atau perang), pembunuh mestilah membayar pati nyawa dua biji tajau kepada keluarga si mati. Kalau gagal menunaikan ini, dia mestilah menyerah diri sebagai hamba kepada keluarga si mati. 

Apabila ketua rumah mengetahui satu kesalahan besar seperti zina telah berlaku, dia akan menyembelih seekor ayam dengan segera. Ini menandakan kepada umum bahawa kesalahan itu adalah dalam proses perbicaraan dan penyelesaian untuk mengelakan pertumpahan darah di mana ketua rumah boleh didenda jika dia gagal membendung kejadian itu daripada berlaku. Mengikut tradisi dahulu, si suami atau isteri boleh membalas dendam serta merta sebagai ganti rugi dalam kes zina jika pasangan itu didapati sedang melakukan zina. 

### Mesyuarat dan Bicara
Jika ada hal yang tidak boleh diselesaikan sesama sendiri secara peribadi, salah seorang atau kedua-duanya sekali boleh merujuk kes mereka kepada tuai rumah untuk dibicarakan. Pertama sekali, tuai rumah akan cuba menolong menyelesaikan kes itu  melalui mesyuarat kecil (baum mit atau berandau) yang bersifat peribadi antara kedua-dua pihak yang bertelegah untuk mencapai persetujuan (konsensus) dan perdamaian semula (rekonsiliasi) sebelum memanggil mesyuarat besar (becara) yang besifat rasmi dan terbuka. 

Semua ketua rumah atau masyarakat akan cuba menyelesaikan kes-kes hal-ehwal para pengikut mereka dengan bepegang teguh kepada prinsip berikut: 
* "Utai besai, asoh mit. Utai mit, asoh nadai" yang bermaksud Hal besar, jadikan kecil. Hal kecil, jadikan tiada. 

Kedua-dua pihak yang bertikai adalah dinasihatkan untuk bersetuju menyelesaikan hal mereka dan berdamai secara peribadi kerana ada pepatah orang Iban yang terkenal dan selalu disebut-sebut oleh ketua rumah atau masyarakat seperti berikut: 
* Undang-undang adalah seperti ular tedung. Ia adalah tidak merbahaya jika tidak diganggu tetapi jika dilangkahi, ia boleh mematuk. Maksudnya ialah seseorang yang beia-ia mahu berbicara menghadapi risiko didapati bersalah dan dihukum. iaitu "dipatuk oleh undang-undang". 

Jika mereka masih bertelagah, tuai rumah akan menentukan suatu tarikh perbicaraan dengan memanggil semua ketua keluarga dan anggota
rumah panjang ke suatu mesyurat besar. Selepas makan malam, tuai rumah akan membentang tikai dan memanggil semua orang untuk datang duduk di ruai ketua rumah. Kedua-dua pihak yang bertelagah akan dipanggil duduk berdepan dan bersemuka antara satu sama lain. Pihak pendakwa akan diminta bercakap dahulu dan diikuti oleh pihak tertuduh. Selepas itu, semua saksi akan dibenarkan bercakap satu demi satu. Seterusnya sesi pertanyaan, jawapan dan perbincangan berlaku sehingga isu-isu pertikaian atau pertelagahan telah dikenalpasti dan kedua-dua pihak telah diberi peluang secukupnya untuk bersuara. Kemudian, ketua rumah akan meninta para anggota tertua dan setiap ketua keluarga untuk memberikan pandangan terhadap kes yang dibicarakan. Akhir sekali, ketua rumah memutuskan pihak mana yang bersalah berdasarkan adat mana yang berhubungkait dengan kes yang dibicarakan dan menyatakan hukumannya. 

Jika pihak yang bersalah masih tidak puas hati, dia boleh merayu kepada penghulu. Kalau penghulu bersetuju untuk membicarakan sesuatu kes, beliau akan menetapkan satu tarikh kepada kedua-dua belah pihak yang terlibat dan termasuk ketua-ketua rumah. Prosedur bicara seperti diadakan oleh ketua rumah akan diikuti oleh penghulu. Selepas mendengar ucapan dari kedua belah pihak dan ketua-ketua rumah, penghulu akan memutuskan pihak mana yang bersalah dan menyatakan hukumannya sekali. 

Kalau pihak bersalah mahu merayu lagi, dia boleh membuat rayuan kepada mahkamah pribumi atau daerah dalam masa seminggu. Jika tidak, kes tersebut dikira selesai dengan sendirinya sperti yang diputuskan. 

Biasanya, kedua-dua pihka akan menyelesaikan hal mereka secara peribadi tanpa bicara untuk menjaga air muka diri sendiri dan keluarga dan mengelak jumlah hukuman yang semakin meningkat daripada ketua rumah ke atas. Ada pepatah masyhur yang : "Jika berjalan menggunakan tungkat adat, seseorang akan kekal pada jalan yang betul." Jadi, adat mestilah diamalkan dengan akal fikiran untuk menjaga keharmonian hubungan masyarakat. Maka "Bila tidur, ingatan menjadi bantal. Bila berjalan, adat dijadikan tungkat." 

Keengganan untuk menghadiri mahkamah ketua rumah atau penghulu akan dihukum satu jabir dan lima kati masing-masing. Sesipa yang tidak menghormati mahkamah juga akan dihukum sebelum mahkamah boleh bersambung.

### Kegunaan tajau

Tajau iaitu tempayan-tempayan seramik adalah singguh dihargai oleh masyakarakat Iban sebagai harta pusaka keluarga masing-masing. Pada masa dahulu sewaktu mata wang atau duit tunai susah diperolehi, segala hukuman ke atas perlanggaran adat boleh dibayar dengan tempayan. Amalan ini dipanggil adat mata tajau. Jika hukuman tidak dapat diisi atau hutang tidak dapat dilangsaikan misalnya membayar dengan tajau jika tiada duit, seseorang itu akan menjadi jaum atau hamba kepada orang yang telah disalahi atau memberi hutang. Tajau juga digunakan semasa upacara suci dan perayaan gawai kepercayaan asal. Kadang-kala sesetengah tajau dianggap mempunyai kuasa ghaib. 

Ada beberapa jenis tajau seperti berikut mengikuti nilainya:
Jenis tajau = Nilai dalam dollar ($) pada masa dahulu kala:
Salang-alang = 150.00
Rusa Salang-alang = 200.00
Begeri = 200.00
Rusa Begeri = 200.00
Rusa Randok = 250.00
Betanda Begeri = 200.00
Betanda Bendar = 280.00
Menaga = 300.00 – 350.00
Ningka Menaga = 320.00 – 370.00
Ningka Bendar = 400.00
Ningka Betanda = 320.00
Sergiu = 600.00 – 900.00
Guchi = 700.00 – 1,000.00

Pada masa sekaramg, harga-harga tajau ini dijangka telah melambung berlimpat kali ganda kerana tajau-tajau ini telah dianggap ahrat pusaka yang klasik dan unik dan tidak dibuatkan lagi, jadi tiada bekalan lagi.

### Perayaan Gawai
Perayaan Gawai merupakan pesta utama bagi suku kaum Iban sebagai upacara keagamaan dan kepercayaan asal untuk menyembah para dewa. Jenis-jenis Hari Gawai adalah seperti Gawai Dayak (Pesta Kehasilan Menuai), Gawai Burung dengan sembilan peringkat yang berturut-turut untuk memyembah Sengalang Burong dan keluarganya sebagai dewa perang atau pengubatan secara ajaib, Gawai Kenyalang (untuk menandakan kejayaan seseorang dalam kehidupannya), Gawai Umai seperti upacara manggul semasa mencari tapak umai, Gawai Batu untuk mengasah tajam peralatang besi sebelum menebas dan menebang, Gawai Ngalihka Tanah untuk memajak tanah yang tidak subur lagi, Gawai Benih untuk menimang benih padi supaya sihat, subur dan berhasil, Gawai Ngemali Umai untuk mengubati padi huma yang sakit, upacara Matah untuk memulakan penuaian padi, Gawai Bersimpan Padi selepas menuai, Gawai Pangkong Tiang apabila pindah ke rumah baru, Gawai Tuah untuk mencari dan memasukan nasib baik ke bilih keluarga, Gawai Lelabi (Melah Pinang / Majlis Nikah), Gawai Sakit untuk mengubati pesakit selain begama (bersentuh), belian (berubat oelh manang), besugi sakit dan berenong sakit, Gawai Antu untuk menghormati orang yang telah meninggal, Gawai Bertambah Bulu untuk menjahit sehelai baju kesihatan dan Gawai Nangga Langit untuk memohon pengampunan daripada dewa. Antaranya sambutan Hari Gawai Dayak yang dijalankan antara hari pertama mulanya pada 1 May dan hari kedua pada bulan 1 Jun adalah terpenting. Biasanya, [Tarian Ngajat]] ditarikan dalam sambutan Hari Gawai sebagai tanda kesyukuran dalam kehasilan menuai padi sepanjang tahun ini. Tuai rumah merupakan orang yang bertanggungjawab untuk menguruskan sambutan yang penting ini. Perayaan Gawai juga tidak akan lengkap, sekiranya Tuak tidak dihidangkan. Minuman yang diperbuat daripada ragi dan beras ini boleh didapati di rumah panjang.

### Budaya
Antara kebudayaan Iban lain yang menarik adalah:
* Ngajat
* Ngayau
* Ngayap
* Bekuntau/Bepencak
* Betaboh
* Betenun
* Bepantun
* Main Utik
* Nganyam
* Ngasu
* Ngukir
* Ngambuh

### Kepercayaan
Dalam kepercayaan Iban, mereka berpegang kepada adat yang diwarisi turun temurun dan besar kemungkinan ditulis di dalam 'Papan Turai' oleh 'Tuai Raban Bansa' atau "Paramount Chief" dengan berpandukan nasihat 'Manang' dan 'Lemambang'. 

Orang Iban percaya kepada kwujudan seorang Tuhan yang agung (Bunsu Petara) yang mencipta dunia ini dan alam semesta. Di bawah Tuhan agung ini, orang Iban percaya ada tujuh orang dewa yang sentiasa dihitung sebeum memulakan biau dan sampi dengan nama=nama berikutnya:
* Sengalang Burong sebagai dewa Peperangan
* Biku Imam Bunsu Petara sebagai dewa keagamaan
* Menjaya sebagai dewa perubatan
* Selempandai/Selempetoh/Selempeta sebagai dewa pembuatan
* Sempulang Gana/Semerugah sebagai dewa pertanian dan tanah
* Ini Inee/Andan sebagai pemyembuh semulajadi dan dewa keadilan
* Anda Mara/Gangga Ganggong sebagai dewa kekayaan.

Orang Iban percaya bahawa semua binatang yang hidup, tumbuhan dan barangan fizikal seperti bukit, gunung, sungai, air, ribut dan sebagainya mempunyai semengat atau roh masing-masing. Mereka juga percaya kepada orang Panggau Libau dan Gelong sperti Keling dan Laja, dan Kumang dan Lulong. Juga disembah oleh orang Iban adalah roh-roh nenek moyang yang telah meninggal untuk meminta pertolongan semasa Gawai Antu. 

Ilmu firasat lama orang Iban bergantung kepada beberapa cara seperti berikut:
* Mimpi yang baik atau buruk
* Binatang bisa
* Burung bisa yang sengaja dicari atau dijumpai tidak sengaja 
* Hati babi yang dibaca baik buruk maksudnya.

Contohnya apabila hendak membuka penempatan dan mendirikan rumah, kawasan tanah yang hendak didirikan rumah tersebut hendaklah disemak terlebih dahulu. Mereka juga percaya pada petanda-petanda lain seperti bunyi burung ketupung dan burung beragai. Bunyi yang dikeluarkan oleh binatang-binatang ini adalah petunjuk dan alamat untuk menentukan kesesuaian tapak. Semua petanda akan ditafsirkan oleh 'Beliau' dan 'Manang' bagi mematuhi adat supaya tidak mendatangkan malapetaka.

Mimpi merupakan salah satu sumber alamat tentang sesuatu yang bakal terjadi di masa akan datang dan diterjemah oleh Beliau dan Manang. Bagi menghidar alamat yang boleh mendatangkan malapetaka, biasanya upacara 'Ngintu Burung' dan 'belian' akan dijalankan mengikut 'Adat' yang dirujuk kepada Tuai Raban Bansa.

## Kegiatan ekonomi

Sebahagian besar masyarakat Iban masih tinggal di rumah-rumah panjang di mana pola pertempatan bagi rumah panjang ini adalah beselerak di lembah-lembah sungai di seluruh Negeri Sarawak, segolongan besar orang Iban masih melibatkan diri di dalam kegiatan pertanian iaitu menanam padi bukit atau padi huma. Orang Iban pada zaman dahulu merupakan peneroka terulung dalam membuka hutan rimba (berimba) atau (berumpang kampong) bagi tujuan penanaman padi bukit. Aktiviti penerokaan ini dilakukan dengan seluas yang termampu dengan matlamat untuk mendapatkan hasil tuaian tanaman padi yang lebih banyak. Bagi masyarakat Iban sesiapa yang dapat tuaian padi yang banyak maka dia merupakan seorang yang boleh dianggap kaya dan dipandang tinggi, pintar dan rajin. Justeru itu masyarakat Iban pernah dianggap sebagai salah satu masyarakat yang terkenal dengan penanaman padi bukit (Sultive,1978:3). Selain itu orang Iban yang tinggal di rumah panjang masih menjalankan aktiviti memburu dan mendapat sumber-sumber hutan untuk mendapatkan bekalan makanan dan perubatan. Pendek kata, penghijrahan orang Iban ke kawasan-kawasan baru adalah bertujuan untuk mencari tanah bagi tujuan bercucuk tanam dan mencari sumber makanan daripada hutang serta sekaligus mewarisi tanah-tanah ini sebagai tanah pusaka mereka dari turun-temurun.

Selain menanam padi, ornag Iban juga menanam getah, kopi, lada, koko dan sekarang ini kelapa sawit. Apabila harga hasil tanaman ini melambung tinggi, orang akan mendapat sumber pendapatan yang lumayan tetapi apabila harga menurun sehingga ke paras terendah, ekonomi mereka mula terjejas kerana kos penanaman tidak dapat lagi ditanggung walaupun tanah dipunyai sendiri dan tidak perlu disewa.

## Orang terkenal
* Rentap, pemimpin pemberontakan terhadap kerajaan Brooke dan menggunakan gelaran Raja Ulu (raja Pedalaman).
* Datu Bandar Bawen, seorang ahli politik Brunei, kawan rapat kepada Sultan Ahmad Tajuddin.
* Temenggung Koh anak Jubang, Ketua Utama Dayak yang pertama di Sarawak.
* Jugah anak Barieng, Ketua Utama orang Dayak kedua, tokoh penandatangan Perjanjian Malaysia yang mewakili Sarawak.
* Datu Tigai anak Bawen, (1946-2005), hartawan perniagaan, rakan sekelas Sultan Hassanal Bolkiah di Victoria Institution.
* Stephen Kalong Ningkan, Ketua Menteri Sarawak yang pertama.
* Tawi Sli, Ketua Menteri Sarawak yang kedua.
* Kanang anak Langkau, pewira kebangsaan Malaysia.
* Henry Golding, pelakon.

## Lihat juga
* Bumiputera Sarawak
* Orang Asal Sarawak
* Dayak
* Dayak Laut
* Iban Merotai

## Pautan luar
* Adat Iban
* Rujukan Kajian Manusia Awal (Deep Skull Gua Niah Sarawak)

## Rujukan